Lissa Mathiasen (S), 2001-05-18:
Først til hr. Flemming Kofod-Svendsen: Jeg synes egentlig, det ville være en interessant situation, om jeg på nuværende tidspunkt gik ind og saboterede det, der rent faktisk ligger af forhandlinger med kommunerne.
Jeg sagde faktisk i mit første indlæg, som jeg ikke er sikker på, hr. Kofod-Svendsen hørte, at vi har en fortrøstning til, at man i forhandlingerne med Kommunernes Landsforening finder nogle løsninger, for vi har et ønske om at få bygget nogle flere boliger; det kan så også være et svar til hr. Egil Møller.
Vi har et ønske om at få gang i byggeriet, men vores ønske går altså stadig på, at der også bliver bredde i byggeriet.
Jeg appellerede til, at vi kunne få en lidt positiv debat her i dag
, så derfor synes jeg, det er utrolig ærgerligt, at man tager enkeltgrupper ud.
Hvorfor ikke sige: Det er en del af samfundets opgave at tage hånd om dem, der måske har det lidt svært her i samfundet, og en af de måder, vi netop kan tage hånd om dem på, er bl.a. at sikre, at der også er plads til dem på boligmarkedet.
Så spørger hr. Ulrik Kragh mig, om jeg er godt tilfreds med det udspil, regeringen er kommet med: Ja, for ellers ville jeg da være en slem, jeg havde nær sagt et eller andet, som ikke skal siges herfra.
Jeg synes, det er et godt, konstruktivt udspil, som rent faktisk viser, at vi ønsker, at der skal sættes gang i byggeriet, også i bredden. Vi vil gerne holde det løfte, vi har givet på området, og derfor står vi også bag udspillet i Socialdemokratiet.
Men vi har behov for at høre kommunernes muligheder for at kunne deltage, og vi håber også at se pensionskasserne som medspillere.
Som jeg sagde før, vil vi gerne have andelsboligbyggeriet op at stå og gøre noget på ungdomsboligsiden.
Men det er ikke ensbetydende med, og det tror jeg også by- og boligministeren kan bekræfte,
at man hverken fra Socialdemokratiets eller fra regeringens side har sagt, at så har vi i øvrigt tænkt os at sætte os med hænderne i skødet de næste 10 år.
Nej, selvfølgelig ikke.
Tingene forandrer sig, landet forandrer sig, vort samfund forandrer sig, befolkningen stiler nye krav, og selvfølgelig vil vi også komme med nye skud på stammen.
Men udspillet synes jeg er knagende godt, for det viser netop noget om, at vi er parat til at leve op til de løfter, vi har givet, og reelt sætter noget bag frem for bare at komme med et løsningsforslag for en enkelt i Kolding.
Det rækker ikke ret langt.
Jeg er utrolig glad for debatten i dag, for den har egentlig vist, at B 76 er, hvad jeg vil kalde et fejlskud, fordi man rent faktisk ikke er klar over, hvad det er, man har lagt op til.
Der burde egentlig være nogle partier, der sidder med ganske røde ører over at have fremsat det, og ørerne burde være endnu mere røde, fordi et flertal havde tænkt sig at stemme forslaget igennem uden at vide, hvad det indeholdt.
Vi har det sådan, at for os er det afgørende, at vi behandler vore ældre og ikke mindst de ældre, som f.eks. er på et plejecenter og i meget høj grad har behov for omsorg og pleje, på en værdig måde.
Det er også det, der er årsagen
til, at vi har sagt fra og har sagt, at det her kan man ikke være bekendt.
Men jeg har en fornemmelse af, at der sidder nogle dernede, som har brug for at få isposerne op på ørerne, for det kunne godt have været gjort bedre, og det synes jeg egentlig vore ældre fortjener.
Det vil vi også godt gøre fra Socialdemokratiets side.